b'\n_START_ARTICLE_\nVitebsko vaivadija\n_START_SECTION_\nIstorija\n_START_PARAGRAPH_\nVitebskas iki XII a. priklaus\xc4\x97 Polocko kunigaik\xc5\xa1tystei, v\xc4\x97liau buvo savaranki\xc5\xa1ka kunigaik\xc5\xa1tyst\xc4\x97, o nuo XIII a. \xc5\xbeemes prad\xc4\x97jo valdyti Lietuvos kunigaik\xc5\xa1\xc4\x8diai. 1325\xc2\xa0m. Lietuvos didysis kunigaik\xc5\xa1tis Algirdas, ved\xc4\x99s Vitebsko kunigaik\xc5\xa1tyt\xc4\x99 On\xc4\x85, galutinai prijung\xc4\x97 Vitebsko \xc5\xbeemes prie Lietuvos Did\xc5\xbeiosios kunigaik\xc5\xa1tyst\xc4\x97s ir jos buvo valdomos Did\xc5\xbeiojo kunigaik\xc5\xa1\xc4\x8dio paskirt\xc5\xb3 vietinink\xc5\xb3 (taip suformuota Vitebsko seni\xc5\xabnija). 1503\xc2\xa0m. Aleksandras Jogailaitis \xc4\xafsteig\xc4\x97 Vitebsko vaivadij\xc4\x85. Formuojant \xc4\xaf j\xc4\x85 be Vitebsko seni\xc5\xabnijos \xc4\xafjungta nema\xc5\xbea dalis Vilniaus vaivadijos \xc5\xbeemi\xc5\xb3, taip pat Ezer\xc5\xa1\xc4\x8dio ir Usviat\xc5\xb3 miesteliai bei Drucko kunigaik\xc5\xa1tyst\xc4\x97._NEWLINE_1667\xc2\xa0m. Rusijai u\xc5\xbe\xc4\x97mus Smolensk\xc4\x85, prie vaivadijos prijungta Or\xc5\xa1os \xc5\xbeem\xc4\x97. Po Pirmojo Abiej\xc5\xb3 Taut\xc5\xb3 Respublikos padalijimo 1772\xc2\xa0m. Vitebsko vaivadijos teritorija, i\xc5\xa1skyrus Or\xc5\xa1os \xc5\xbeem\xc4\x99, atiteko Rusijai. Ta\xc4\x8diau \xc4\xaf Lietuv\xc4\x85 pasitrauk\xc4\x99 vaivadijos pareig\xc5\xabnai toliau vykd\xc4\x97 savo funkcijas, dirbdami Minske. Bajor\xc5\xb3 seimeliai buvo renkami iki 1795\xc2\xa0m. Vaivadijos bajor\xc5\xb3 svarbiausia gimin\xc4\x97 buvo Sapiegos, kurie nuolat tur\xc4\x97jo absoliu\xc4\x8di\xc4\x85 daugum\xc4\x85 visuose renkamuose ir skiriamuose postuose._NEWLINE_I\xc5\xa1 prad\xc5\xbei\xc5\xb3 Vitebsko vaivadija d\xc4\x97l nedidelio gyventoj\xc5\xb3 skai\xc4\x8diaus \xc4\xaf pavietus padalyta nebuvo. Nuo 1566 m. dalinta \xc4\xaf du pavietus: Vitebsko ir Or\xc5\xa1os. Pagrindiniai miestai: Vitebskas, Or\xc5\xa1a. Visuotinis bajor\xc5\xb3 \xc5\xa1aukimas \xc4\xaf karo tarnyb\xc4\x85 vyko Vitebske.\n_START_SECTION_\nAtstovavimas\n_START_PARAGRAPH_\nVitebsko vaivadij\xc4\x85 Abiej\xc5\xb3 Taut\xc5\xb3 Respublikos senate atstovavo Vitebsko vaivada ir Vitebsko ka\xc5\xa1telionas. Kra\xc5\xa1to seimelis, pos\xc4\x97d\xc5\xbeiaudav\xc4\x99s Vitebske, rinkdavo du atstovus \xc4\xaf Abiej\xc5\xb3 Taut\xc5\xb3 Respublikos Seim\xc4\x85 ir du deputatus \xc4\xaf Lietuvos Tribunol\xc4\x85.'